บาทเปิด 28.93/95 แนวโน้มแข็งค่าต่อ
ธนาคารกรุงศรีอยุธยา  รายงาน เงินบาทเปิด 28.93/95 แนวโน้มยังแข็งค่าต่อ มองกรอบ 28.85-28.95
10 เม.ย. 2556

ธนาคารกรุงศรีอยุธยา  รายงาน เงินบาทเปิด 28.93/95 แนวโน้มยังแข็งค่าต่อ มองกรอบ 28.85-28.95 
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 28.93/95 บาท/ดอลลาร์ แข็งค่าลงจากช่วงเย็นวานนี้ที่ปิดตลาดที่ระดับ 29.01/03 บาท/ดอลลาร์ และล่าสุดเงินบาทอยู่ที่ระดับ 28.90/91 บาท/ดอลลาร์
"แนวโน้มตอนนี้ บาทอาจจะยังแข็งค่าต่อ คงต้องดูว่าแบงก์ชาติจะรับได้แค่ไหน นักลงทุนก็รอดูว่าแบงก์ชาติจะมีมาตรการอะไรออกมา แต่คงไม่ใช่มาตรการแรงๆ ที่จะมีผลต่อตลาดในทันที อาจจะมีก็แค่อ้อมๆ บาทจึงยังคงลงต่อ แต่ลงไม่เร็ว" นักบริหารเงิน ระบุ
โดยปัจจัยสำคัญที่ทำให้เงินบาทแข็งค่าในช่วงนี้เป็นผลมาจากธนาคารกลางญี่ปุ่น(BOJ) ออกมาตรการผ่อนคลายทางการเงิน ซึ่งทำให้มีเงินทุนส่วนหนึ่งไหลเข้ามาลงทุนในตลาดหุ้นไทยมากขึ้น ขณะที่ปัจจัยของข่าวอื่นๆ ในช่วงนี้มีผลต่อเงินบาทไม่มากนัก  
นักบริหารเงิน คาดว่า วันนี้เงินบาทยังมีโอกาสแข็งค่าต่อ มองกรอบไว้ที่ 28.85-28.95 บาท/ดอลลาร์